**„nacrt prijedloga“**

**GRADSKO VIJEĆE**

Temeljem članka 37. *Zakona o prekršajima protiv javnog reda i mira* (“N.N. 5/90, 47/90 i 29/94) i članka 35. *Statuta Grada Knina („Službeno glasilo Grada Knina“ broj. 3/21)*, Gradsko vijeće Grada Knina na svojoj \_\_. sjednici održanoj \_\_. \_\_ 2021. godine donosi

 **ODLUKU O JAVNOM REDU I MIRU**

**I.OPĆE ODREDBE**

 **Članak 1.**

Ovom se Odlukom, u skladu sa Zakonom o prekršajima protiv javnog reda i mira, utvrđuju se pravila za održavanje javnog reda i mira u Gradu Kninu te određuju prekršaji koji nisu predviđeni citiranim Zakonom, a s ciljem da se omoguće što povoljniji uvjeti za život i rad građana u Gradu Kninu, te propisuju novčane kazne za prekršitelja tih pravila.

**Članak 2.**

Prekršaji protiv javnog reda i mira su djela kojima se na nedopušten način remeti mir, rad ili normalan način života građana, stvara nemir, neraspoloženje, uznemirenost ili ometa kretanje građana na ulicama i drugim javnim mjestima ili ometa ostvarivanje njihovih prava i dužnosti, vrijeđa moral, ometa vršenje zakonitih mjera državnih tijela i službenih osoba, ugrožava opća sigurnost ljudi i imovine ili se na drugi način narušava javni red i mir građana

Sve pravne i fizičke osobe dužne su se suzdržavati od postupaka i radnji kojima se narušava javni mir na području Grada Knina.

 **II: JAVNI RED**

**Članak 3.**

Pravne i fizičke osobe, te građani dužni su čuvati i pravilno koristiti javne površine i njihove sastavne dijelove. Zabranjeno je oštećivanje i onečišćivanje zidova, ograda, vrata, natpisa, stupova, klupa, košarica za otpatke, te rasvjetnih, vodovodnih, telekomunikacijskih, sanitarnih i drugih uređaja i njihovih dijelova. Zabranjeno je trgati i uništavati cvijeće, ukrasno grmlje i drveće, kao i iznositi zemlju iz parkova i šuma bez posebnog odobrenja nadležnog upravnog odjela Grada Knina.

**Članak 4.**

Nije dopušteno kretanje vozila po šetnjicama, nogostupima, obalnim putovima i parkovima, osim vozila koja vrše dostavu, u vremenu koje odredi i po odobrenju nadležnog tijela Grada Knina. Izuzetno se dopušta kretanje vozila po površinama označenim u prethodnom stavku kada se određeni poslovi ne mogu obaviti na drugi način, a neophodni su radi otklanjanja opasnosti za sigurnost ljudi i imovine (hitna pomoć, vatrogasci i sl.).

**Članak 5.**

Nije dopušteno javne površine upotrebljavati za šport i igru, ukoliko one nisu za tu svrhu namijenjene.

**Članak 6**.

Zabranjeno je ostavljanje i čuvanje ambalaže na javnim površinama ispred poslovnih prostorija.

**Članak 7.**

Zabranjeno je ležanje i spavanje na javnim mjestima, po klupama, u vozilima, na travnjacima, u parkovima, šumama i drugim javnim površinama.

**Članak 8.**

Nije dopušteno oglašavanje i reklamiranje putem razglasnih uređaja, bez posebnog odobrenja nadležnog tijela Grada Knina.

 Razglasni uređaji u svrhu oglašavanja reklamiranja priredaba i javnih skupova iz zatvorenih prostorija mogu se upotrebljavati u naselju samo ako odobri MUP, uz suglasnost koju izdaje nadležni upravni odjel Grada Knina.

U zahtjevu se mora navesti gdje, u koje vrijeme i u koju svrhu se razglasni uređaj želi koristiti. Nadležno tijelo iz prethodnog stavka odbiti će izdavanje odobrenja, odnosno suglasnosti, za uporabu razglasnog uređaja ako utvrdi da će korištenjem istog biti narušen mir i odmor u naselju ili ako utvrdi da uporaba razglasa nije potrebna u svrhu koje se traži.

**Članak 9.**

Nije dopušteno igranje i priređivanje hazardnih igara i igara na sreću na javnim površinama, bez posebnog odobrenja nadležnog upravnog odjela Grada Knina.

**Članak 10.**

Zabranjeno je na javnim površinama nuđenje na prodaju i prodaja raznih proizvoda bez odobrenja nadležnog upravnog odjela Grada Knina.

**Članak 11**.

Zabranjeno je na ulicama i drugim javnim mjestima uznemiravanje građana prosjačenjem.

**Članak 12.**

 Zabranjeno je korištenje pirotehničkih i drugih sredstava, kojima se može ugroziti sigurnost ljudi i imovine, bez odobrenja nadležnog tijela.

**Članak 13.**

Za sportska, kulturna i druga događanja pri kojima se opterećuju javno prometne površine više od uobičajenog (npr. biciklističke, motorističke, automobilske trke i sl.) mora se imati odobrenje nadležnog tijela ministarstva unutarnjih poslova.

**Članak 14**.

Prilikom zauzimanja javne površine radi izvođenja građevinskih i drugih radova moraju se poduzeti sve propisane i uobičajene mjere sigurnosti i osiguranja, zbog zaštite ljudi i imovine i nesmetanog kretanja (ograđivanje, pokrivanje jama, stavljanje znakova upozorenja i sl.).

Predmeti i rastresiti materijal mora se odmah složiti i u najkraćem vremenskom roku ukloniti, tako da se omogući nesmetano korištenje javne površine. Korisnici su dužni odmah nakon upotrebe očistiti i urediti javnu površinu, te odstraniti sve stvari i uspostaviti uredno prijašnje stanje, o svom trošku i bez posebnog poziva.

 Ovlašćuje se komunalno redarstvo Grada Knina da u slučaju neispunjenja obveza iz prethodnih stavki ovog članka odnosno ne poduzimanja mjera sigurnosti i osiguranja zabrani korištenje javne površine.

**Članak 15.**

U dane blagdana i dane žalosti u Republici Hrvatskoj tijela državne uprave, lokalne samouprave i područne (regionalne) samouprave, javne ustanove i trgovačka društva, trgovci pojedinci, obrtnici i dr. pravne osobe dužne su na prikladan način istaknuti službenu zastavu Republike Hrvatske. Najkasnije u roku od 24 sata nakon prestanka razloga poradi kojeg su zastave istaknute, iste se moraju ukloniti.

**2**

 **III. JAVNI MIR**

**Članak 16.**

Građani koji obavljaju svoje privatne i službene poslove dužni su iste obavljati bez buke i bez uznemiravanja ostalih građana u vremenu od 22:00 do 7:00 i od 15:00 do 17:00 sati. U navedenom vremenu zabranjeno je građanima u stambenim objektima činiti buku iznad dopuštene razine.

 **Članak 17.**

Na javnim mjestima i u ugostiteljskim objektima zabranjeno je narušavanje mira pjevanjem, sviranjem, vikom, galamom, uporabom razglasnih uređaja i drugih uređaja i stvari koje proizvode buku tijekom cijele godine u vremenu od 24:00 do 7:00 i od 15:00 do 17:00 sati. Iznimno ugostiteljski objekti iz skupine restorani, vrste: − restoran, gostionica, zdravljak, slastičarnica, bistro, pizzeria i sl., i ugostiteljski objekti iz skupine barovi, vrste: − caffe bar, pivnica, buffet, konoba, krčma i sl. mogu emitirati glazbu do 1:00 sata isključivo unutar prostorija objekta.

 **Članak 18.**

Zabranjeno je za vrijeme održavanja političkih, kulturnih, sportskih i drugih priredbi ometanje istih neumjesnim primjedbama, dobacivanjem, zviždanjem, namjernim guranjem i sličnim neprimjerenim ponašanjem. Organizatori su dužni prethodno izvršiti prijavak javnih skupova i priredbi nadležnoj policijskoj postaji, te skrbiti da se osobe koje svojim namjernim ponašanjem ometaju nazočne građane, odstrane sa skupa i priredbi.

Navedeni skupovi mogu se održavati uz odobrenje MUP-a i uz suglasnost koju izdaje nadležno tijelo Grada Knina.

U zahtjevu se mora navesti gdje, u koje vrijeme i u koju svrhu se održava skup.

Nadležno tijelo iz prethodnog stavka odobrit će izdavanje odobrenja, odnosno suglasnosti, ako utvrdi da neće biti narušen mir i odmor građana Grada Knina.

 **Članak 19.**

Zabranjeno je reproduciranje glazbe sa zvučnih kutija ili razglasnih uređaja na otvorenom, osim ako za isto ne postoji suglasnost ili odobrenje nadležnog tijela Grada Knina. Izvođenje glazbe i programa uživo na javnim mjestima i u ugostiteljskim objektima moguće je samo uz prethodno odobrenje odnosno suglasnost.. Ako bi izvođenje glazbe ili programa uživo grubo uznemirilo građane koji stanuju u neposrednoj blizini, nadležni upravni odjel može zabraniti izvođenje glazbe ili programa uživo. Zabrana ograničenja iz prethodnih stavaka ne odnosi se na javne kulturne i umjetničke manifestacije koje se izvode u neprofitne svrhe, te kulturno–umjetnička događanja u okviru planiranih programa nadležnih tijela.

 **Članak 20.**

 Za izvođenje glazbe ili programa uživo na javnim mjestima, organizatori su dužni izvršiti prijavu javnog okupljanja sukladno odgovarajućim odredbama *Zakona o javnom okupljanju* ("Narodne novine", br. 128/99, 90/05 i 139/05, 150/05, 82/11 i 78/12).

Pravna ili fizička osoba putem odgovorne osobe u objektu odnosno vlasnik ili korisnik objekta u kojem se izvodi glazba, dužni su upoznati osobe koje izvode glazbu s izdanim odobrenjem i odredbama ove Odluke koje se odnose na uvjete pod kojima se glazba može izvoditi.

Osobe koje izvode glazbu i same su se dužne prethodno upoznati s navedenim odobrenjem i odredbama ove Odluke, te su se prilikom izvođenja glazbe dužni pridržavati istih

 **Članak 21.**

 Rukovanje predmetima kojima se stvara buka (kante, sanduci, boce i sl.) treba se vršiti na način kojim se ne remeti mir stanovništva.

**3**

**IV. NADZOR NAD PROVOĐENJEM OVE ODLUKE**

 **Članak 22.**

 Nadzor nad provođenjem ove Odluke obavlja Komunalno redarstvo Grada Knina i nadležna Policijska postaja.

  **Članak 23.**

**U obavljanju nadzora po ovoj Odluci komunalni redar ovlašten je:**

1. izdati usmeni nalog fizičkim i pravnim osobama kojim se nalaže radnja u svrhu održavanja javnog reda i mira,
2. rješenjem narediti fizičkim i pravnim osobama kojima se nalažu radnje u svrhu održavanja javnog reda i mira,
3. naplatiti mandatnu kaznu od počinitelja prekršaja na licu mjesta,
4. predložiti izdavanje obvezatnog prekršajnog naloga i
5. pokrenuti prekršajni postupak.

 **Članak 24.**

**Postupak prilikom provođenja mjera u slučaju remećenja javnog reda i mira utvrđenog ovom Odlukom:**

1. po uočenom prekršaju komunalni redar će usmeno upozoriti prekršitelja,
2. ako prekršitelj nastavi ili ponovi prekršaj, komunalni redar će naplatiti mandatnu kaznu na licu mjesta uz izdavanje potvrde o naplaćenoj kazni na licu mjesta i
3. ako prekršitelj odbije platiti mandatnu kaznu na licu mjesta, komunalni redat će predložiti izdavanje obveznog prekršajnog naloga, odnosno pokretanje prekršajnog postupka.

 **Članak 25.**

Komunalni redar može postupati i po pisanoj prijavi o remećenju javnog reda i mira opisanom u ovoj Odluci.

Prijava iz prethodnog stavka mora sadržavati vrijeme i mjesto počinjenja prekršaja, , naznaku vrste prekršaja, ime i prezime počinitelja, te podatke o podnositelju prijave prekršaja, adresa, izjavu o pristanku svjedočenja u slučaju postupka ispred prekršajnog suda i druge činjenice i dokaze o prekršaju.

Fizička i pravna osoba su dužne omogućiti komunalnom redaru obavljanje nesmetanog nadzora, a osobito pristup do prostorija objekta, naprava i uređaja te pružiti druge potrebite informacije u provođenju nadzora i uredovanja po ovoj Odluci.

Ako komunalni redar naiđe na otpor i spriječen je u obavljanju nadzora, zatražit će pomoć u uredovanju od nadležne policijske postaje.

**V.KAZNENE ODREDBE**

 **Članak 26.**

Novčanom kaznom kaznit će se pravna osoba u iznosu od 3.000,00 do 6.000,00 kuna ako počini prekršaje:

-prekršaji javnog reda iz članka 3, 4, 5, 6, 7, 8, 9, 10, 11, 12, 13, 14 i 15

-prekršaji iz javnog mira iz članka 16, 17, 18, 19, 20 i 21.

Za prekršaje iz ovog članka, novčanom kaznom kaznit će se odgovorna osoba u pravnoj osobi u iznosu od 1.000,00 do 2.000,00 kuna.

Za prekršaje iz ovog članka, novčanom kaznom kaznit će se i fizička osoba obrtnik i osoba koja obavlja drugu samostalnu djelatnost u iznosu od 2.000,00 do 4.000,00 kuna.

Za prekršaje iz ovog članka, novčanom kaznom kaznit će se fizička osoba-građanin u iznosu od 1.000 do 2.000 kuna.

**4**

**VI. PRIJELAZNE I ZAVRŠNE ODREDBE**

 **Članak 27.**

Ova Odluka stupa na snagu osmog dana od dana objave u "Službenom glasilu Grada Knina".

**KLASA:** 210-01/21-01/

**URBROJ:** 2182/10-01-20-3

Knin, 2021. godine

 **PREDSJEDNIK**

 Dragan Miličević, mag. catech.